Regionsudvalgets udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget: Trafiksikkerhed: hovedopgaver i EU - statusrapport og prioritering af foranstaltninger"

(2001/C 22/07)

REGIONSUDVALGET har -

under henvisning til Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget: "Trafiksikkerhed: hovedopgaver i EU - statusrapport og prioritering af foranstaltninger" (KOM(2000) 125 endelig),

under henvisning til Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget - Bedre Færdselssikkerhed i EU: program for 1997-2001 (KOM(97) 131 endelig),

under henvisning til Kommissionens beslutning af 20. marts 2000 om i henhold til EF-traktatens artikel 265, stk. 1, at anmode om Regionsudvalgets udtalelse herom,

under henvisning til præsidiets beslutning af 2. juni 1999 om at henvise det forberedende arbejde til Underudvalg 3 "Europæiske Net, Transport, Informationssamfundet",

under henvisning til Regionsudvalgets udtalelse om Kommissionens forslag til Rådets beslutning om sikker og bæredygtig mobilitet (CdR 64/97 fin)(1),

under henvisning til Regionsudvalgets udtalelse om "Den Fælles Transportpolitik - Bæredygtig mobilitet: fremtidsperspektiver" (CdR 189/99 fin)(2),

under henvisning til forslag til Regionsudvalgets udtalelse, som blev vedtaget af Underudvalg 3 den 26. juni 2000 (CdR 166/2000 rev. 1) med Maurice Cummins (IRL, PPE) som ordfører, og

og ud fra følgende betragtninger:

Trafiksikkerhed er et emne, der berører hver enkelt borger i Den Europæiske Union,

Traktaten om Den Europæiske Union fastlægger udtrykkeligt, at den fælles transportpolitik bør omfatte foranstaltninger til fremme af trafiksikkerheden,

En række instanser deler ansvaret for opnåelsen af de mål, der er fastlagt i den fælles transportpolitik og i programmet for bedre færdselssikkerhed, og de lokale og regionale myndigheder spiller en vigtig rolle i denne sammenhæng -

på den 35. plenarforsamling den 20.-21. september 2000 (mødet den 21. september) vedtaget følgende udtalelse.

1. Regionsudvalgets bemærkninger og henstillinger:

1.1. Regionsudvalget bifalder statusrapporten og det igangværende handlingsprogram for bedre færdselssikkerhed i EU.

1.2. Regionsudvalget støtter den foreslåede rangordning af foranstaltninger og henstillingen til beslutningstagerne under forbehold af, at der iværksættes yderligere foranstaltninger og tages hensyn til nedennævnte forhold.

1.3. Det fremgår ikke af meddelelsen, om færdselssikkerheden på alle beslutningsniveauer nu i mere udstrakt grad anskues ud fra en cost-benefit-synsvinkel. Dette indgik som en specifik henstilling i Kommissionens meddelelse: Bedre Færdselssikkerhed i EU - program for 1997-2001. Spørgsmålet er, om programmet har været i stand til at gennemføre en sådan strategi.

1.4. Regionsudvalget mener ikke, at retten til personlig frihed bør gå forud for andre trafikanters sikkerhed. Farlig og asocial adfærd indskrænker andres personlige frihed, for ikke at tale om den trussel, den udgør mod deres personlige sikkerhed. Sikkerhed bør altid prioriteres højt.

1.5. Regionsudvalget konstaterer, at de første tre af de rangordnede foranstaltninger (EuroNCAP, sikkerhedsseler og alkohol) alle har at gøre med offentlighedens bevidsthed om trafiksikkerhed. Øget offentlig bevidsthed bør derfor prioriteres højt af alle beslutningstagere.

Tværeuropæiske og nationale kampagner, som tager sigte på specifikke overtrædelser, f.eks. overtrædelser af hastighedsgrænsen og spirituskørsel, bør fremmes. Bedre overholdelse af færdselsreglerne kræver en holdningsændring og en ændring af bilisternes adfærd. Regler alene er ikke nok til at ændre den måde, biler anvendes på. Holdningsændringer kan opnås ved hjælp af offentlige kampagner, herunder brug af rollemodeller, hvor dette er hensigtsmæssigt.

1.6. Hvad angår øget bevidstgørelse af befolkningen, går Regionsudvalget ind for en partnerskabsstrategi med deltagelse af beslutningstagere, håndhævende myndigheder og trafikanter. Den private sektor kunne bidrage til offentlige bevidstgørelseskampagner. Der kunne for eksempel gøres en yderligere indsats for at tilskynde virksomheder, der fremstiller alkoholiske drikke, til at bidrage til finansieringen af kampagner mod spirituskørsel, eller der kunne lanceres mere målrettede forsikringsfinansierede kampagner, der henvender sig til unge bilister og til de mest udsatte grupper.

1.7. Regionsudvalget mener, at der bør lægges større vægt på uddannelse som en omkostningseffektiv metode til forebyggelse af ulykker. Op til 99% af alle ulykker vil sandsynligvis kunne undgås, hvis de rigtige foranstaltninger gennemføres på det rigtige tidspunkt. Regionsudvalget går ind for uddannelsestiltag, som forbedrer sikkerheden på vejene og skærper bevidstheden om farerne i trafikken med henblik på at forebygge ulykker. Træningen af unge trafikanter bør indledes i skolerne med trafiksikkerhedskurser.

1.8. Regionsudvalget fremhæver betydningen af at gennemføre og håndhæve lovgivningen og konstaterer, at der tilsyneladende er betydelige forskelle mellem medlemsstaterne på dette punkt. Der bør derfor gennemføres en tværeuropæisk undersøgelse af, i hvor høj grad de enkelte medlemsstater gennemfører og håndhæver de pågældende love og regler. Undersøgelsen bør navnlig fokusere på hastighedskontrolmetoder. CARE-databasen kunne videreudvikles og bruges til at samle og udbrede oplysninger herom. Ved hjælp af sådanne oplysninger kunne man vurdere sammenhængen mellem en lav gennemførelses- og håndhævelsesgrad og et højt ulykkes- og drabstal.

1.9. Regionsudvalget opfordrer Kommissionen til at udarbejde forslag til henstillinger vedrørende en trafiksikkerhedsmæssig evaluering af vejbygningsprojekter. For så vidt angår nye EU-finansierede projekter kunne der i hvert fald kræves en "trafiksikkerhedskontrol".

1.10. Regionsudvalget støtter forsøg med alternative incitamenter, f.eks. skattenedslag, til at fremskynde investeringer i trafiksikkerhed. Der kunne for eksempel indføres forsikringsordninger, som ville fremme større trafiksikkerhed og sikkerhedsbevidsthed, navnlig blandt unge bilister. Sådanne incitamenter kan bidrage til at fremhæve fordelene ved at investere i sikkerhed over for omkostningerne ved ikke at investere i sikkerhed.

1.11. Meddelelsen giver et fingerpeg om, hvordan multikriterieanalyser og vurderinger af omkostningseffektiviteten kan illustrere fordelene ved færdselssikkerhedsforanstaltninger, men der må forskes mere i udviklingen af disse og andre mekanismer. Regionsudvalget foreslår derfor, at der gennemføres demonstrationsprojekter for at vise, hvordan trafiksikkerhedsspørgsmål kan belyses ved hjælp af omkostningseffektivitetsvurderinger og andre mekanismer. Demonstrationsprojekterne kunne tage specifikt sigte på de særlige forhold, der gør sig gældende i de enkelte medlemslande, og ville falde i tråd med princippet om, at EU skal supplere lokale og nationale foranstaltninger, navnlig på koordineringsområdet.

1.12. Regionsudvalget sætter spørgsmålstegn ved det hensigtsmæssige i, at biler gives så fremtrædende en rolle i handlingsprogrammet for bedre færdselssikkerhed. Sikkerheden er lige vigtig, hvad enten det drejer sig om fodgængere, cyklister, bilister eller andre trafikanter. Folk bør opfordres til at anvende den sikreste transportform. Vejene bør imidlertid være sikre for alle transportformer. Hverken bilen eller noget andet transportmiddel bør have lov til at dominere på bekostning af andre trafikanters sikkerhed. Biler bør designes på en sådan måde, at der sker mindst mulig skade på passagerer, fører og fodgængere ved trafikuheld.

1.13. Regionsudvalget mener, at der bør lægges større vægt på lægeundersøgelse af bilister, herunder bl.a. ældre bilister, med henblik på at sikre, at de er i stand til at køre bil på forsvarlig vis.

1.14. Regionsudvalget opfordrer Kommissionen til at mobilisere alle midler for inden for rimelige tidsfrister at kunne nå til en harmonisering af tekniske anordninger, der kan installeres på køretøjerne af bilfabrikanterne.

Bruxelles, den 21. september 2000.

Jos Chabert

Formand for

Regionsudvalget

(1) EFT C 244 af 11.8.1997, s. 33.

(2) EFT C 374 af 23.12.1999, s. 76.